《樊山》
宋代·郭祥正

汉室火符熄，群雄起纵横。两京荡为墟，万里无农耕。

曹操劫神荡，欲窃禅让名。吴蜀耻北面，鼎峙方战争。

杀人如鲙鱼，天地厌血腥。至今武昌邑，尚传吴主城。

长江吞八极，圆坛窥杳冥。想当禋郊时，志勇扫搀抢。

燔柴封玉牒，冠弁罗公卿。登山锡宴喜，日光烂旗旌。

宁知后嗣弱，壮业竟无成。空馀旧基址，千载未攲倾。

常时屡掩卷，每读涕泗盈。而况泊舟楫，披榛自径行。

霸图何所见，芳草与云平。晚浪淙石脚，犹疑兵甲声。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。